เก็บตกการเงิน
สหการประมูลเว้นวางมัดจำลูกค้าซื้อรถ
13 ม.ค. 2555

สหการประมูลเว้นวางมัดจำลูกค้าซื้อรถ
นายเอกพิทยา เอี่ยมคงเอก กรรมการผู้จัดการใหญ่ บริษัท สหการประมูล เปิดเผยว่า บริษัทมอบสิทธิพิเศษสำหรับลูกค้าด้วยการตลาดแบบสะสมแต้ม ซึ่งถือว่าเป็นครั้งแรกที่นำมาใช้กับการซื้อรถยนต์มือสอง เนื่องจากตลาดมีการแข่งขันค่อนข้างรุนแรง และเชื่อว่ากลยุทธ์ดังกล่าวจะสามารถสร้างความภักดีต่อสหการประมูลได้ เพราะในช่วงจากนี้ไปนอกจากต้องการขยายตลาดไปสู่ลูกค้ากลุ่มใหม่แล้ว ยังให้ความสำคัญกับนโยบายในการรักษาฐานลูกค้าเดิม ด้วยการเปิดโอกาสให้ลูกค้าประจำสามารถนำจำนวนรถยนต์ที่ซื้อไปในรอบ 6 เดือน คือ ระหว่างวันที่ 1 ม.ค.มิ.ย. 2555 มาสะสมแต้มเพื่อรับสิทธิพิเศษต่างๆ สำหรับการประมูลซื้อรถยนต์มือสอง
“การสะสมแต้มการซื้อรถยนต์มือสองนั้น บริษัทได้จัดระดับของสิทธิพิเศษไว้เป็นระดับที่ 1.Silver Member สำหรับผู้ที่ประมูลซื้อรถยนต์มากว่า 1 ปี และสะสมยอดซื้อรถยนต์ตั้งแต่ 30 คันขึ้นไป ภายใน 6 เดือน รับสิทธิพิเศษจ่ายเงินเพียง 50% สามารถรับรถไปได้เลย ระดับที่ 2.Gold Member สำหรับผู้ที่ประมูลซื้อรถยนต์มากว่า 2 ปี และสะสมยอดซื้อรถยนต์ตั้งแต่ 40 คันขึ้นไป ภายใน 6 เดือน รับสิทธิพิเศษในวันประมูลไม่ต้องวางเงินมัดจำ 10% เพื่อรักษาสิทธิการเป็นเจ้าของรถ และจ่ายเงินครบภายใน 5 วัน นำรถไปได้เลย และระดับที่ 3 Platinum Member ที่ประมูลซื้อรถยนต์มากกว่า 2 ปี และสะสมยอดซื้อรถยนต์ตั้งแต่ 60 คันขึ้นไป ภายใน 6 เดือน รับสิทธิพิเศษในวันประมูล โดยไม่ต้องวางเงินประกันป้ายประมูล 2 หมื่นบาท ไม่ต้องวางเงินมัดจำ 10% ของราคารถ ไม่ต้องวางเงินใดๆ แต่สามารถขับรถออกไปได้เลย” นายเอกพิทยา กล่าว
ทั้งนี้ การสะสมแต้มจากการซื้อเพื่อรับสิทธิพิเศษในระดับต่างๆ ลูกค้าสามารถร่วมประมูลซื้อได้ทั้งการประมูลสัญจรทั่วประเทศ ที่สาขารังสิตคลอง 8 และที่สำนักงานใหญ่ คาดว่าโปรแกรมสะสมแต้มจากการประมูลซื้อดังกล่าวจะสามารถทำให้ลูกค้าประจำต้องการซื้อรถยนต์กับสหการประมูลมากขึ้น